Fil-Jum Internazzjonali biex Tintemm l-Impunità għal Delitti kontra Ġurnalisti, l-Unjoni Ewropea tfaħħar ix-xogħol tal-ġurnalisti meta jikxfu abbużi ta' poter, jixħtu dawl fuq korruzzjoni u fuq ksur tad-drittijiet tal-bniedem, u jixħtu dubju fuq l-opinjoni aċċettata, u b'dan spiss ipoġġu lilhom infushom f'riskju ta' intimidazzjoni, vjolenza u mewt. Media indipendenti u ħielsa hija l-bażi ta' demokrazija parteċipattiva u pluralistika, kif ukoll għodda biex il-gvernijiet jinżammu responsabbli għall-azzjonijiet tagħhom. Attakk fuq ġurnalisti jirrappreżenta attakk fuq id-demokrazija u fuq is-soċjetajiet pluralistiċi. L-informazzjoni li nirċievu taslilna bi prezz: il-ġurnalisti għadhom qed jiġu ppersegwitati, arrestati jew saħansitra maqtula, mhux biss f'sitwazzjonijiet ta' kunflitt armat, iżda wkoll fi żmien ta' paċi, inkluż fl-Unjoni Ewropea, kif sfortunatament rajna ftit ġimgħat ilu biss. Il-vjolenza kontra l-ġurnalisti u l-atturi tal-media ma tirrappreżentax biss attakk fuq il-vittma, iżda tillimita wkoll il-possibbiltà li l-pubbliku jkollu aċċess għal informazzjoni u ideat ta' kull tip, kemm fuq l-internet kif ukoll b'mezzi oħra. L-UE ser tkompli tuża kull politika esterna u strument finanzjarju xieraq sabiex ittejjeb il-kwalità tal-ġurnaliżmu, l-aċċess għall-informazzjoni pubblika u l-libertà tal-espressjoni. L-UE għandha rwol ewlieni fil-finanzjament taċ-Ċentru Ewropew għal-Libertà tal-Istampa u tal-Media (ECPMF) u tipprovdi protezzjoni mmirata permezz tal-programmi tad-Difensuri tad-Drittijiet tal-Bniedem. Aħna nikkundannaw il-qtil, l-atti ta' vjolenza, l-intimidazzjoni u l-molestja kontra l-ġurnalisti u atturi tal-media oħrajn bl-aktar qawwa possibbli. Aħna nistennew li l-awtoritajiet tal-Istat josservaw l-obbligi internazzjonali tagħhom billi jipproteġu l-ġurnalisti kontra l-intimidazzjoni, it-theddid u l-vjolenza, irrispettivament minn fejn dawn ikunu ġejjin, kemm jekk sorsi governattivi, ġudizzjarji, reliġjużi, ekonomiċi jew ukoll kriminali. Kull allegat qtil, trattament ħażin, theddid jew attakk illegali kontra ġurnalisti, kemm jekk minn atturi tal-Istat jew ukoll mhux tal-Istat, għandu jiġi investigat fil-pront b'mod effettiv u indipendenti, bil-ħsieb li jittieħdu passi kontra l-awturi tad-delitti u biex dawn jitressqu quddiem il-ġustizzja. Kull impunità fil-konfront ta' dawn id-delitti hija daqqa ta' ħarta għad-demokrazija u għad-drittijiet fundamentali bħalma hi l-libertà tal-espressjoni. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, l-Armenja, l-Ażerbajġan u l-Georgia jallinjaw ruħhom ma' din id-Dikjarazzjoni. * L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.